Raperswilen

Raperswilen estas komunumo de la distrikto Kreuzlingen (ĝis la 31-a de decembro 2010 de la distrikto Steckborn) en Kantono Turgovio, Svislando. Ĝi havis 397 loĝantojn je la 31-a de decembro 2007.

 Geografio 
Raperswilen situas sur la montoĉeno Seerücken, kiu disigas la basenon de la Suba Bodenlago kaj la Turvalon. La komunumo Raperswilen konsistas el la municipo Raperswilen kaj la setlejoj Müllberg, Fischbach kaj Helsighausen.

 Najbaraj komunumoj 
La komunumo Raperswilen limas en sudo al Wigoltingen, en oriento al Wäldi, en nordoriento al Ermatingen, en nordoriento al Salenstein, en nordo al Berlingen, en nordokcidento al Steckborn, kaj en okcidento al Homburg.

 Trafiko 
Raperswilen atingeblas per poŝtaŭto ek de Ermatingen kaj Müllheim-Wigoltingen.

 Historio 
Arkeologoj trovis en la ravino Tüfelstobel restaĵojn el la 4-a jarcento antaŭ Kristo, nome restaĵon de malgranda fortikaĵo, protektomuro, foso kaj peco de ceramikaĵo el la bronzepoko. La kastelo, kiu pro sia ronda formo supozeble estis konstruita jam antaŭ la 12-a jarcento, kaj la bieno Müllberg apartenis en mezepoko al la Monaĥejo Reichenau.

La unua dokumenta mencio de Raperswilen datiĝas el la jaro 1213 kiel Ratbrechtswilare.

En la jaro 1528 la komunumo Raperswilen kune kun Homburg alprenis la reformitan kredon. Dum en la jaro 1555 la homburganoj praktike komplete refariĝis katolikaj, la Raperswilen restis fidela al la reformita kredo de Zvinglo.

La 20-an de majo 1628 21 loĝantoj de la komunumo Raperswilen mortis en ŝipkatastrofo sur la Suba Bodenlago. Temis pri grupo da malriĉuloj, kiuj vojaĝis al Reichenau por ricevi almozon de la Monaĥejo Reichenau. En tute 55 homoj mortis dum la akcidento proksime de Mannenbach. En la jaro 1635 la regionon trafis grava pestepedemio. En la distrikto mortis en 1635 223 homoj anstataŭ kiel kutime inter 10 ĝis 15.

Post la liberigo de Turgovio en la jaro 1798 en Raperswilen devis dum pluraj jaroj esti gastigitaj plurmil soldatoj de la napoleona armeo.

(La fonto por la historiaj informoj estas la oficiala retejo de la komunumo.)

 Vidu ankaŭ 
 Rapperswil

 Eksteraj ligiloj 
 Oficiala retejo de la komunumo Raperswilen

 Bildoj